11/02/2010 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Remisión de resolución

Resolución da Dirección Xeral de Industria, Enerxía e Minas, pola que se autoriza administrativamente, se aproba o proxecto de execución e se inclúe no réxime especial de produción de enerxía eléctrica unha modificación substancial da instalación de coxeración que Depuración, Destilación, reciclaje, S. L. posúe en Boiro (A Coruña) ANTECEDENTES DE FEITO Primeiro. Con data 30 de decembro de 1996, a Dirección Xeral de Industria resolveu autorizar administrativamente e recoñecer a condición de instalación acollida ao réxime especial á instalación de coxeración que Depuración, Destilación, Reciclaje, S. L. posúe en Boiro (A Coruña). Segundo. Con data 2 de febreiro de 1999, a Dirección Xeral de Industria resolveu aprobar o proxecto de execución da citada instalación, cuxas características básicas eran: – Tres motores alternativos de 3.300 kW de potencia cada un, de 9 cilindros en liña e alimentados por fueloleo. – Tres alternadores de 3.300 kVA cada un, factor de potencia 1 e tensión de xeración 6 kV. – Un centro de transformación de 12.500 KVA e relación de transformación 66/6 kV. – Un centro de transformación para servizos auxiliares de 800 kVA e relación de transformación 6/0,4 kV. Terceiro. Con data 14 de novembro de 2000, a Dirección Xeral de Industria resolveu aprobar o proxecto modificado de execución da instalación de coxeración. As modificacións consistiron en: – Substitución dos tres grupos de 3.300 kW cada un por un só de 9.900 kW – Substitución do centro de transformación para servizos auxiliares de 800 kVA por outro de 1.600 kVA. Cuarto. Con data 6 de xullo de 2009, Depuración, Destilación, Reciclaje, S. L. solicitou autorización administrativa para unha modificación substancial da instalación de coxeración de referencia. Quinto. Con data 7 de agosto de 2009, Depuración, Destilación, Reciclaje, S. L. solicitou a aprobación do proxecto de execución da modificación substancial. Sexto. Con data 11 de agosto de 2009, Depuración, Destilación, Reciclaje, S. L. solicitou recoñecemento de instalación acollida ao réxime especial de produción de enerxía eléctrica da modificación substancial. Sétimo. Con data 16 de setembro de 2009 publicouse no Diario Oficial de Galicia n.° 182, e con data 24 de setembro de 2009 no Boletín Oficial da Provincia da Coruña, a solicitude de autorización administrativa indicada no antecedente de feito cuarto. As características do proxecto que se somete a información pública son as seguintes: Solicitante: Depuración, Destilación, Reciclaje, S. L. Domicilio social: Lg. Punta Laranxo, s/n.15930 Boiro (A Coruña) Denominación: modificación da instalación de coxeración Situación: Lg. Punta Laranxo, s/n.15930 Boiro (A Coruña) Descricións técnicas: Substitución de caldeira Unidade de tratamento de auga Revisión da chimenea e obra civil Valvulería, accesorios, pipping e obra civil. Oitavo. Con data 8 de outubro de 2009, o Departamento Territorial da Consellería de Economía e Industria da Coruña emitiu informe favorable ás solicitudes presentadas. FUNDAMENTOS DE DEREITO Primeiro. O artigo 28 da Lei 54/1997, establece que a construción, explotación, modificación substancial, a transmisión e o peche de instalacións de produción de enerxía eléctrica en réxime especial estará sometida ao réxime de autorización administrativa previa, que terá carácter regrado, correspondéndolle o seu outorgamento á Administración Autonómica. Segundo. O artigo 4.1 do Decreto 661/2007, do 25 de maio, polo que se regula a actividade de produción de enerxía eléctrica en réxime especial, establece que o recoñecemento da condición de instalación de produción acollida ao réxime especial de produción de enerxía eléctrica corresponde aos órganos das comunidades autónomas. Terceiro. O artigo 28 do Decreto 324/2009, do 11 de xuño, polo que se establece a estrutura orgánica da Consellería de Economía e Industria, atribúe á Dirección Xeral de Industria, Enerxía e Minas a dirección, coordinación, planificación, execución, seguimento e control das competencias e funcións da consellería en materia de enerxía. Cuarto. Na tramitación tivéronse en conta as normas de procedemento contidas no Real Decreto 1955/2000, do 1 de decembro, no Real Decreto 661/2007, do 25 de maio, na Lei 30/1992, do 26 de novembro, de réxime xurídico das administracións públicas e do procedemento administrativo común e demais normas vixentes de aplicación. De acordo co que antecede, tendo en conta que na presente petición concorren os supostos de feito e xurídicos contidos nos preceptos legais e regulamentarios citados RESOLVO Primeiro. Autorizarlle administrativamente a Depuración, Destilación, Reciclaje, S. L. a modificación substancial da instalación de coxeración que posúe en Boiro (A Coruña). Segundo. Aprobar o proxecto de execución da devandita modificación, “Proyecto de Modificación Substancial de la Planta de Cogeneración de Depuración, Destilación, Reciclaje, S. L. en Boiro”, asinado pola enxeñeira técnica industrial Gema Albo Villareal, colexiada número 2699, e visado polo Colexio Oficial de Enxeñeiros Técnicos Industriais da Coruña o 7 de agosto de 2009, co número 094367. Terceiro. Recoñecerlle á modificación da instalación que por esta resolución se autoriza a condición de instalación acollida ao réxime especial de produción de enerxía eléctrica regulado polo Real Decreto 661/2007, do 25 de maio. Todo isto de acordo coas sequintes condicións: Primeira. As instalacións que se autorizan terán que realizarse de acordo coas especificacións e planos que figuran no proxecto que por esta resolución se aproba e referido no punto segundo da parte dispositiva desta. Segunda. Para introducir modificacións nas instalacións que afecten a datos básicos do proxecto será necesaria a previa autorización desta Dirección Xeral. Pola súa banda, o Departamento Territorial da Consellería de Economía e Industria da Coruña poderá autorizar as modificacións de detalle do proxecto que resulten procedentes, debendo comunicarlle a este centro directivo todas as resolucións que dite en aplicación da devandita facultade. Terceira. O prazo para a posta en servizo das instalacións que se autorizan será de seis meses contados a partir da data de publicación desta resolución. Cuarta. Unha vez construídas as instalacións autorizadas, o Departamento Territorial da Consellería de Economía e Industria da Coruña inspeccionará a totalidade das obras e montaxes efectuadas e verificará o cumprimento dos compromisos contraídos por Depuración, Destilación, Reciclaje, S. L. Quinta. Con carácter previo á posta en servizo das instalacións, o órgano competente verificará o cumprimento dos condicionados impostos nesta resolución. Sexta. A Administración resérvase o dereito de deixar sen efecto a presente autorización por calquera das causas establecidas no artigo 34 do Decreto 1775/1967, do 22 de xullo, sobre réxime de instalación, ampliación e traslado de industrias, ou por incumprimento das condicións impostas. Sétima. Esta autorización outórgase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras das instalacións autorizadas. Oitava. Como requisito necesario para a aplicación do réxime especial á devandita instalación, o titular e/ou explotador deberá inscribila no Rexistro de Instalacións de Produción de Enerxía Eléctrica en Réxime Especial da Comunidade Autónoma de Galicia, creado pola Orde da Consellaría de Industria e Comercio do 5 de xullo de 1995 (DOG do 14 de xullo), para o cal acreditará o cumprimento das condicións previstas no artigo 12 do Real Decreto 661/2007, do 25 de maio, e presentará a documentación que figure nas instrucións que dite esta dirección xeral en desenvolvemento da citada Orde. Contra esta resolución que non é definitiva en vía administrativa, poderase interpoñer recurso de alzada perante o conselleiro de Economía e Industria da Xunta de Galicia, no prazo dun mes contado a partir do día seguinte ao da súa notificación, de conformidade cos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común. Santiago de Compostela, 20 de xaneiro de 2010. O director xeral de Industria, Enerxía e Minas Ángel Bernardo Tahoces